Секешфехервар
Секешфехервар () е град в Централна Унгария, център на окръг Фейер.

Разположен е на 47° 11' с.ш. и 18° 25' и.д., на 65 km югозападно от Будапеща. Населението на града е около 101 000 души (2001).

През Средновековието градът е бил царска резиденция и най-важният град на Унгария. 37 крале и 39 кралици се коронясали в този град и 15 владетели са били погребани.

Население 

Етнически групи (2001 преброяване):
 Маджари – 95,7%
 Германци – 0,8%
 Цигани – 0,5%
 Други – 0,5%
 Без отговор – 2,4%

Религии (2001 преброяване):
 Католици – 53,8%
 Калвинисти – 12,1%
 Лутерани – 1,9%
 Източнокатолици (униати) – 0,5%
 Други християни – 1%
 Други – 0,2%
 Атеисти – 19,7%
 Без отговор или не се знае – 10,7%

История 
Мястото на Секешфехервар е обитавано от 5 век пр.н.е., а през Римската епоха там се намират селищата Gorsium and Herculia.

Средновековният град е основан през 972 година от унгарския владетел Геза на  четири острова сред блатата североизточно от Балатон. За пръв път се споменава в документ на епископството във Веспрем от 1009 г. под името Alba Civitas.

В началото на 11 век крал Ищван I избира града за едно от седалищата на унгарските монарси и започва строителството на катедрала, завършена през 1039 година. Градът придобива важно значение и се превръща в традиционно място на коронациите на кралете на Унгария. Наред с Естергом, Секешфехервар е сред столиците на страната. Построени са множество църкви и манастири и градът става важен пункт по пътя на поклонниците от Западна Европа към Светите земи.

Секешфехервар е завладян от Османската империя след продължителна обсада през 1543 година. При превземането градът е силно разрушен, включително катедралата и кралският дворец, а гробовете на кралете са ограбени. Голяма част от населението се изселва, построени са нови джамии и градът придобива мюсюлмански облик.

Остава под османска власт до 1688 година, когато е превзет след тежки боеве, довели до почти пълното му разрушаване. Населението му по това време е смесено – унгарци, сърби, немци, моравци. През 1703 г. получава статут на свободен кралски град, но се възстановява бавно и никога не достига важността си от Средните векове. През 18 век са построени няколко барокови дворци и религиозни сгради, а през 1777 г. градът става седалище на епископство.

Секешфехервар отново е силно разрушен през Втората световна война по време на една от последните германски офанзиви през 1945 година.

Побратимени градове

Източници 

 Székesfehérvár, a királyi város

Външни препратки 

 Официален сайт
 Въздушни снимки